# Papallona tigre

La papallona tigre (Danaus chrysippus) és una espècie de lepidòpter papilionoïdeu de la família dels nimfàlids (Nymphalidae) migrant als Països Catalans.

## Distribució

Es troba a les Canàries, Àfrica, esporàdica a la costa del Mediterrani, est de Turquia, Aràbia Saudita, Àsia tropical i Austràlia. Té un fort comportament migrador: per exemple, fa incursions a Europa durant l'estiu. A la península Ibèrica és resident a zones de la costa Mediterrània d'Andalusia. Es tracta d'una espècie procedent de l'Àfrica tropical.
A Catalunya migra regularment des de la dècada dels 80. Els primers exemplars arriben a principis d'estiu o més rarament a finals de primavera i es distribueixen per zones d'aiguamolls de la costa. Alguns anys arriba a ser molt abundant al Delta de l'Ebre entre finals d'estiu fins a començaments de tardor. També es dispersa cap a localitats més a l'interior, essent més rara en aquests indrets.

## Descripció
### Imago

Envergadura alar d'entre 70 i 80 mm. Relativament similar a la papallona monarca (Danaus plexippus), però més petita i sense la venació alar negra. La seva coloració predominant consta de diversos tons de taronja amb bandes marginals, apicals i subapicals negres amb taques blanques. Cap i tòrax negre amb punts blancs. Abdomen marró ataronjat.

### Eruga

És blanca amb multitud de línies horitzontals negres i alguns segments abdominals grocs. Presenta tres parells de banyes vermell fosques molt vistoses al 3r, 6è i 12è segment. Existeix una forma verda però molt més rara.

## Hàbitat

Zones arbustives i rocoses, barrancs costaners, jardins, voltants de cultius, etc. Normalment en llocs càlids i/o humits.

## Plantes nutrícies

L'eruga s'alimenta d'un gran nombre de plantes, principalment d'Asclepiadoideae (Apocynaceae):
* Asclepias (citada sobre A.cancellata, A. coarctata, A. curassavica, A. fulva, A. kaessneri, A. lineolata, A. physocarpa, A. reflexa, A. scabrifolia, A. semilunata, A. stenophylla, A. swynnertonii, A.syriaca)
* Aspidoglossum interruptum
* Calotropis (citada sobre C. gigantea, C. procera)
* Caralluma burchardii (citada a les Illes Canàries)
* Cryptolepis buchananii
* Cynanchum (citada sobre C. abyssinicum, C. acutum, C. altiscandens, C. amplexicaule, C. carnosum, C. floribundum, C. sublanceolatum)
* Gomphocarpus fruticosus
* Kanahia laniflora
* Leichardtia australis
* Leptadenia hastata
* Marsdenia leichhardtiana
* Metaplexis japonica
* Orbea variegata (citada a les Illes Canàries)
* Oxystelma pulchellum
* Pentatropis (citada sobre P. atropurpurea, P. quinquepartita
* Pergularia daemia
* Periploca linearifolia
* Pleurostelma cernuum
* Secamone (citada sobre S. afzelii, S. parvifolia, S. platystigma
* Stapelia gigantea
* Stathmostelma (citada sobre S. gigantiflorum, S. pedunculatum)
* Tylophora (citada sobre T. stenoloba, T. sylvatica)
Plantes nutrícies d'altres famílies inclouen Dyerophytum indicum (Plumbaginaceae), Ficus (Moraceae; citada sobre F. laevis, F. racemosa), Ipomoea (Convolvulaceae; citada sobre I. alba, I. bona-nox), Lepisanthes rubiginosa (Sapindaceae), així com Euphorbiaceae, Malvaceae, Poaceae, Rosaceae i Scrophulariaceae.

## Període de vol

Es tracta d'una espècie polivoltina; en climes adients les generacions succeeixen sense pausa. Al nord d'Àfrica s'observen entre març i novembre i a l'est de la regió mediterrània entre l'abril i l'octubre.

## Referències

* ↑ «Noms de papallones | TERMCAT». [Consulta: 26 desembre 2024].
* ↑ Butlletí Cynthia nº11. Catalan Butterfly Monitoring Scheme, 2013.
* 1 2 3 Tolman, Tom; Lewington, Richard. Mariposas de España y Europa (en castellà). Lynx, 2011. ISBN 978-84-96553-84-2.
* 1 2 «Danaus chrysippus» (en castellà). Waste Magazine. Merche S. Calle i Juan Enrique Gómez. [Consulta: 7 juliol 2012].
* ↑ «Papallona tigre». Servei Meteorològic de Catalunya. Arxivat de l'original el 2014-12-26. [Consulta: 2 agost 2014].
* ↑ HOSTS (2007) (anglès)

## Bibliografia

* Carter, D.J. & B. Hagreaves. Guía de Campo de las Orugas de las Mariposas y Polillas de España y de Europa. Ediciones Omega, 1987. ISBN 84-282-0798-4. (castellà)
* Gil-T., F. (2006): A new hostplant for Danaus plexippus L. in Europe. A study of cryptic preimaginal polymorphism within Danaus chrysippus L. in southern Spain (Andalusia) (Lepidoptera, Nymphalidae, Danainae). ISSN 0171-0079 | Atalanta 37 (1/2): 143-149, 279. Full article: pdf.

## Enllaços externs

* Learn about Butterflies (anglès)
* Biodiversidad Virtual (castellà)